**Jouko Enkelnotko** (ent. *Uusipaasto*, s. 1970 Honkajoki ) on suomalainen freelancenäyttelijä, laulaja, klovni, sote-taiteilija sekä teatteri-ilmaisun ohjaaja. Äänialaltaan hän on baritoni ja kontratenori.

Honkajoelta kotoisin oleva Enkelnotko asuu nykyään Tampereella. Sukunimensä hän vaihtoi vuonna 2009, koska piti alkuperäistä nimeään liian vaikeana ja se kirjoitettiin usein väärin. Enkelnotko on opiskellut musiikkiteatteria Turun taiteen ja viestinnän oppilaitoksessa vuosina 1993–1996. Lisäksi hän on suorittanut lauluopintoja muun muassa Tampereen konservatoriossa. Teatterikorkeakouluun Enkelnotko on kertonut hakeneensa neljästi, tulematta kuitenkaan valituksi.

Enkelnotko oli mukana Virtuoso-lauluyhtyeessä vuoteen 2011 saakka. Nykyään hänellä on oma yhtye Enkelnotko Ensemble, joka teki ensimmäiset konserttinsa helmikuussa 2013.

Ensimmäisen näyttelijäkiinnityksensä Enkelnotko sai näyttelijäharjoittelijaksi Kouvolan Teatteriin vuonna 1996. Lisäksi hän on ollut kiinnitettynä Savonlinnan Teatterissa 2002–2003, Varkauden Teatterissa 2005–2006 sekä Seinäjoen kaupunginteatterissa 2011–2012. Seinäjoella Enkelnotko esiintyi *Tanz der Vampire* -musikaalissa, ja hänet valittiin yleisöäänestyksessä näytäntökauden suosituimmaksi näyttelijäksi.

Lisäksi hän on ollut mukana muun muassa Helsingin kaupunginteatterin *Les Misérables* -musikaalissa sekä esiintynyt Samppalinnan kesäteatterissa ja Suomen Kansallisteatterissa.

Vuonna 2012 Enkelnotko osallistui Nelosen *Talent Suomi* -kilpailuun. Hän selviytyi finaaliin, mutta keskeytti kilpailun työkiireiden takia. Enkelnotkolla on ollut myös pieni rooli *Salatut elämät* -televisiosarjassa. Enkelnotko lauloi Tanssiteatteri Erin *Zirkkeli*-teoksessa, jonka ensi-ilta oli tammikuussa 2015.

Enkelnotko suoritti Turun taideakatemiassa teatteri-ilmaisun ohjaajatutkinnon (AMK) vuonna 2015. Hän ohjasi lopputyönään William Shakespearen näytelmän *Hairahduksia*.

Osana teatteri-ilmaisun ohjaajaopintojaan Enkelnotko aloitti emeritusprofessori Arvo Myllymäen omaelämäkerrallisen romaanin *Vihan ja rakkauden päivät* dramatisoinnin laulunäytelmäksi. *Laulunäytelmä Lakeurelta: Aarre, ryssän äpärä* sai ensi-iltansa Lapuan Larvateatterissa 13. helmikuuta 2016 Lapuan nuorisotalolla. Dramatisoinnin lisäksi Enkelnotko kirjoitti näytelmän laulutekstit. Hän ohjasi, lavasti teoksen sekä toimi koreografina yhdessä Ville Orttenvuoren kanssa. Enkelnotkon säveltäjätyöparina toimi Silja Kuoppala, joka myös sovitti laulunäytelmän musiikin. Enkelnotko työsti näytelmästä toisen version nimellä *Maria, ryssän morsian.*

Enkelnotkon hahmo Tohtori Virne on vieraillut lasten- ja nuortenosastoilla Sairaalaklovnit ry:n artistina vuosina 2003-2018.

Enkelnotko sai vuonna 2018 Suomen Kulttuurirahaston vuoden kestävän Taidetta hoitolaitoksiin -apurahan toimiakseen sote-taiteilijana Tampereen yliopistollisessa keskussairaalassa. Hän toteuttaa projektia muun muassa hahmolla klovni Armas Aallontie.

Jouko Enkelnotko oli mukana Tampereen Työväen Teatterin *Billy Elliot* -musikaalissa, jonka ensi-ilta oli lokakuussa 2018.

Lähteet
-------

* Jouko Enkelnotkon profiilisivu. Tampereen Freenet.

### Viitteet

1. 1 2 3  *Enkelnotkon tonttu*, 13.12.2012, Satakunnan Kansa. Viitattu 15.12.2012
2. ↑  "20 vuotta tämä rooli on odottanut minua"  4.11.2011. Ilkka. Viitattu 15.12.2012.
3. 1 2 3  Enkelnotko Jouko *Ilona-esitystietokanta, Teatterin tiedotuskeskus*. Viitattu 12.6.2021.
4. ↑  Enkelin lailla laulava Jouko Enkelnotko keskeyttää Talent Suomi -kilpailun  13.11.2012. Nelonen.  Arkistoitu 17.7.2015. Viitattu 15.12.2012.
5. ↑  Yleisömenestys Zirkkeli palaa ohjelmistoon tanssiteatteri Eri.  Arkistoitu 28.3.2016. Viitattu 19.4.2016.
6. ↑  Larvateatteri: Aarre, ryssän äpärä. Larvateatteri.  Arkistoitu 28.10.2018. Viitattu 19.4.2016.

Aiheesta muualla
----------------

* Enkelnotko, Jouko: Hairahduksia : identiteettiä etsimässä Shakespearen vanavedessä (Opinnäytetyö)  2015. Jouko Enkelnotko.
* Armas-klovni Taiken ja Jyväskylän kaupungin projektissa. Youtube-video.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |